《登五老峰自一峰二峰至中峰最高处》
清代·叶燮

长江万里岷蜀来，彭蠡派汇天南回。巨川交叉束宇宙，庐山握纽真雄哉。

左揽江流蜿蜒如鞶带，右衔湖影滟潋如螺杯。揽带衔杯昂钜首，俯视古今王侯将相，无异蜉蝣与尘埃。

昔年我登日观峰，秦皇汉武如梦中。往者又登天子鄣，轩辕炼丹无乃妄。

又曾一登太室颠，北邙漠漠迷林泉。无如此老蟠踞襟带互天下，我今直上睥睨目欲无全天。

初登一峰峰犹迩，十步九折举堪趾。二峰初登峰削成，老猿却步狙公惊。

中峰才上见全楚，九点齐烟何处所。谢朓惊人不足夸，灵均欲问将无语。

君不见千牙万戟蹲舞跪立群少年，拥卫老人支颐兀坐历瞬黄农虞夏忽没焉。

入海空闻不死药，山头一息长绵绵。云衣千族绚异彩，流泉百道华池在。

乌兔长供无尽镫，举头把臂苍苍宰。庐山面目是耶非，百转千回非所思。

纵饶笔底庐山句，不是当前面目诗。

作者简介：（1627—1702）江苏吴江人，浙江嘉兴籍，字星期，号已畦。叶绍袁子。康熙九年进士。任江苏宝应知县。十四年，以三藩乱时役重民饥，与巡抚慕天颜不合，被劾罢官。居吴县横山，常出游览四方名胜。精研诗学理论，所作以险怪为工。有《原诗》、《巳畦诗文集》。又摘汪琬文章缺点，著《汪文摘谬》。